পর্বে পর্বে ভোটের পরব চলছে। পৃথিবীর বৃহত্তম গণতন্ত্রে শুধু একটি রাজ্যের নির্বাচন আয়োজন করতেই যে বিপুল পরিমাণ সরকারি অর্থ ব্যয় হয়, তা নিয়ে নতুন করে মতপ্রকাশ বাতুলতা। তবে আমাদের পরিচিত বিদ্বজ্জনেরা সংগত কারণে নির্বাচন কমিশনের কাছে তাঁদের নালিশ জানিয়ে এসেছেন। তাঁদের অনেক শঙ্কার মধ্যে এই শঙ্কাটিও অমূলক নয়— সাত দফা নির্বাচনী প্রক্রিয়া সামাল দিতে বিপুল আর্থিক খেসারত দিতে হয় ! সরকার যে দলেরই হোক না কেন, বিদ্বজ্জনেরা ‘আমরা’ বা ‘ওরা’— যে শিবিরেরই হোন, রাজনীতির পিছনে অর্থনীতির এই ব্যয় সত্য। এহেন নির্বাচনী ব্যয় আমাদের সাজে না। তবে এর উত্তরও আছে। গণতন্ত্রের গায়ে যাতে দুর্নীতির দাগ 
না-লাগে তার ব্যবস্থা করতেই তো এত আয়োজন ! আমাদের দুর্ভাগ্য, গরিব দেশের নাগরিক হয়েও গণতন্ত্রের মূল্য এভাবেই চোকাতে হয়।
এ তো গেল তত্ত্বকথা। কিন্তু কিছু নিন্দক বলছেন, নির্বাচনের খরচ নিয়ে এখন যাঁরা এত সরব, তাঁরা নানা খাতে, নানাভাবে সরকারি অর্থ অপচয় হতে দেখেও নীরব থাকেন কেন? হক কথা। দল মাত্রেই অপচয় করে। আর তার কোনও হিসেবও মেলে না অধিকাংশ সময়। তা সে মেলার আয়োজনে মেলা খরচই হোক কিংবা দানধ্যানের রাজনীতিতে ক্লাব খুঁজে খুঁজে অনুদান দেওয়াই হোক। আর নির্বাচনী প্রচারের ব্যয়? তা-ও কি কম কিছু? যাঁরা গণতন্ত্রের উৎসবের ব্যয় নিয়ে এতটা চিন্তিত, তাঁদের কাছ থেকে নিশ্চয়ই ওই সব দেদার ব্যয়বাহুল্যের সমালোচনাও আশা করা যায় ! 
অনভিপ্রেত সেই সব ব্যয়ের দায় শাসক এবং বিরোধী— সব পক্ষেরই।
ডাকবাক্সে খতিয়ান
বিলেতের দ্বিতীয় বৃহত্তম শহর বার্মিংহাম। ৫ মে বার্মিংহাম-সহ ইংল্যান্ডের মোট ১২৫টি শহরে পুরসভা নির্বাচন। বার্মিংহামে বসে সে কথা এখনও টের পাওয়া যাচ্ছে না। প্রাক্-নির্বাচন প্রচার বলতে আমরা বাঙালিরা যা বুঝি, তার কণামাত্রও এখানে চোখে পড়ে না। প্রশ্ন জাগে, প্রচার করার মতো দলগুলির কি তবে কিছুই নেই? না কি রূপ-সনাতনের মতো বিনয়ের অবতার এ দেশের প্রার্থীরা?
প্রচারের কথায় মনে পড়ল। গত মাসে, অর্থাৎ, নতুন আর্থিক বছরের প্রথম মাসে বার্মিংহাম সিটি কাউন্সিল (পুরসভা) থেকে একটি চিঠি পেয়েছিলাম। বিগত আর্থিক বছরে কত পুরকর (কাউন্সিল ট্যাক্স) দিয়েছি আর বর্তমান বছরে পুরকর বাবদ প্রতি মাসে কত টাকা ব্যাঙ্ক অ্যাকাউন্ট থেকে সরাসরি কেটে নেওয়া হবে, তারই হিসেব সংবলিত চিঠি। করের হিসেবের চিঠিটা ছাড়াও সেই খামের মধ্যে ছিল একটি পুস্তিকা। গত বছর কেমন কেটেছে, তা অডিট করেছে ইংল্যান্ডের ‘অডিট কমিশন’। সেই কমিশনের রিপোর্টের সারমর্ম ‘বুলেট পয়েন্ট’ সহযোগে প্রকাশিত হয়েছে। সঙ্গে পুরসভার কাজের ও ব্যয়ের ফর্দ।
অতি সাধারণ এই পুস্তিকাটি আমাদের ভাবায়— কী প্রয়োজন এটির? কেন এটি সমস্ত পুরকরদাতা নাগরিকের ডাকবাক্সে আসা জরুরি? 
প্রদত্ত কর কীভাবে খরচ হবে বা বস্তুত কীভাবে খরচ হল— সে হিসেব চাওয়ার অধিকার প্রতিটি নাগরিকের আছে বইকী ! তথ্য সরবরাহ ছাড়াও সরকারের দায় সরকারি কাজে স্বচ্ছতা বজায় রাখা। সুস্থ গণতন্ত্র পরিচালনার যা আদি শর্ত। সুষ্ঠু রাজনৈতিক পরিবেশে এহেন পুস্তিকার প্রধান লক্ষ্য আত্মবিশ্লেষণ, আত্মসমীক্ষা। সঙ্গে সরকারের আত্মপ্রচার তো বটেই। তবে এই বিশ্লেষণ বা প্রচারের জন্য চাই তথ্য। ভেজাল নয়, অডিট কমিশনের মতো কোনও নিরপেক্ষ সংস্থাকে দিয়ে যাচাই করা তথ্য।
প্রশ্ন হল, আমাদের রাজ্যে বা দেশে কেন গণতন্ত্রের এই দায় থেকে আমরা গা বাঁচিয়ে চলি? কেন তথ্য সরবরাহ করি না, সরকারি কাজে স্বচ্ছতা আনতে চাই না? অনেকেই হয়তো বলবেন, সরকার তো বেশ তথ্য সরবরাহ করে, তথ্য তো চাইলেই মিলবে ! আমাদের দেশে তথ্যের অধিকার সংক্রান্ত আইন প্রণীত ও বলবৎ হয়েছে। কলকাতায় তথ্যকেন্দ্র আছে, সরকারের তথ্য ও জনসংযোগ মন্ত্রণালয় আছে। জনে জনে তথ্য বিলি তাই নিষ্প্রয়োজন। বিলেতের সঙ্গে তো আমাদের তুলনা চলে না। আমাদের মতো গরিব দেশে পুস্তিকা বিলি করা অহেতুক কাগজ আর অর্থের অপচয় ছাড়া কিছু নয়। এমনই বলবেন হয়তো অনেকে। কিন্তু প্রশ্নটি খরচ বাঁচানোর নয়। প্রশ্নটি স্বচ্ছতার, আত্মসমীক্ষার। মানুষের সামনে ঠিক তথ্য তুলে ধরা জরুরি। তা সে বাজেটের অঙ্ক যা-ই হোক না কেন !
করদাতার প্রার্থনা
আমাদের রাজনীতিবিদেরা কি স্বচ্ছ তথ্য পরিবেশন করতে ভয় পান? প্রতি বছর নিয়মমাফিক আয়ব্যয়ের হিসেব জনগণের হাতে পড়লে কি পাঁচ বছর বাদে ভোট খোয়ানোর আশঙ্কা বাড়ে? শঙ্কাটি অমূলক নয়। তবে অন্যভাবে ভাবলে এমন একটি পুস্তিকা তো শাসকদলের আত্মপ্রচারের মোক্ষম অস্ত্রও বটে ! ভোটের আগে গতানুগতিক বুলির কোনও প্রয়োজন নেই, স্বীয় কীর্তির তালিকা প্রতি বছর ‘বুলেট পয়েন্ট’ যোগে পুস্তিকাকারে প্রত্যেক করদাতার হাতে পৌঁছলে শাসকদল সহজেই পুনর্নির্বাচিত হতে পারে। তবে অস্ত্রটি বুমেরাং হবে, যদি বিরোধীদল এই পুস্তিকার পর্যালোচনা করে। 
হোক না এসব ! আমরা তো সেটাই চাই ! পুস্তিকাই যে রাজনৈতিক বিতর্কের একমাত্র মাধ্যম, তা মোটেই নয়। আধুনিক সংবাদমাধ্যম প্রায়শই রাজনীতিবিদদের জনগণের সামনে খাড়া করে। সেই মঞ্চে সব দলের নেতারই আত্মবিশ্লেষণ করতে হয়, জনতার প্রশ্নের উত্তর দিতে হয়। কিন্তু মৌখিকভাবে পেশ করা সেই সব দলীয় বিশ্লেষণ তথ্য-সহযোগে লিখিত প্রস্তাবনার আকারে  পেলে মন্দ হয় না !
নতুন প্রজন্ম বাসস্ট্যান্ডে দাঁড়িয়ে শাসকদলের দলীয় মুখপত্রের তথ্যহীন কীর্তিমঙ্গলকাব্য পড়তে চায় না ! হোর্ডিং-বিজ্ঞাপনে কৃতিত্বের সংবাদ দেখতে চায় না ! চায় পরিষ্কার তথ্যসমৃদ্ধ হিসেবনিকেশ। চায় বিগত পাঁচ বছরের অঙ্গীকারকে তথ্য দিয়ে মিলিয়ে নিতে। নির্বাচন প্রক্রিয়ার মতোই সব দলের সব খরচের আলোচনা ও আত্মসমীক্ষা প্রয়োজন। 
■ ভোটের ফল প্রকাশিত হওয়ার পর নতুন বিধায়কেরা নিশ্চয়ই সংবর্ধিত হবেন। কিন্তু সেই বিপুল আয়োজন সরকারি কোষাগার থেকে হল কি না, সেটাই জানা জরুরি। বিদ্বজ্জনেরা সেদিকেও নজর রাখলে মঙ্গল।
(লেখক কার্ডিফ বিশ্ববিদ্যালয়ের অর্থনীতির শিক্ষক।
মতামত নিজস্ব)